ΓΡΑΠΤΗ ΕΡΩΤΗΣΗ P-2293/97 υποβολή: Konstantinos Χατζηδάκης (PPE) προς την Επιτροπή (26 Iουνίου 1997)

Θέμα: Μείωση του ύψους της κοινοτικής πριμοδότησης για τα αιγοπρόβατα στην Ελλάδα

Στην απάντηση που μου έδωσε η Επιτροπή στη γραπτή ερώτησή μου Ρ-1783/97 ((ΕΕ C 45 της 10.2.1998, σελ. 102 )) με θέμα τη «μείωση του ύψους της κοινοτικής πριμοδότησης για τα αιγοπρόβατα» υπάρχει προφανώς παρανόηση όσον αφορά τα δεδομένα τα οποία έλαβα υπόψη στην ερώτησή μου. Δεν έκανα λόγο για αύξηση των εξόδων σφαγής των αιγοπροβάτων αλλά για αύξηση της τιμής πώλησης του αιγοπρόβειου κρέατος στην ευρωπαϊκή αγορά. Με βάση αυτή τη διευκρίνιση και λαμβάνοντας υπόψη την παραδοχή της Επιτροπής για την αισθητή αύξηση της τιμής συνολικά στην κοινοτική αγορά χωρίς όμως να με πληροφορεί για το τί ακριβώς συμβαίνει στις εθνικές, περιφερειακές ή τοπικές αγορές, ιδίως της Ελλάδας, ερωτάται και πάλι η Επιτροπή να με πληροφορήσει με βάση ποιά στοιχεία, που συνέλεξε με ποιό τρόπο και από ποιές πηγές, κατέληξε στη διαπίστωση ότι υπήρχει αισθητή αύξηση, και εάν ναι ποίου ύψους, της τιμής του αιγοπρόβειου κρέατος και στην Ελλάδα και μάλιστα τέτοια που να δικαιολογεί μία σημαντική μείωση της επιδότησης; Τέλος, με δεδομένες τις μεγάλες δυσκολίες που δημιουργεί η ξαφνική αυτή απόφαση στους παραγωγούς, μπορεί η Επιτροπή να με πληροφορήσει εάν υπάρχει η δυνατότητα κάποιας εξαίρεσης για περιοχές που αποδεδειγμένα δεν υπήρχε ανάλογη αύξηση του σφάγειου αιγοπρόβειου κρέατος ή πάντως για περιοχές που είναι γενικότερα προβληματικές, όπως π.χ. οι νησιωτικές, όπου το κόστος διακίνησης και γενικότερα εκμετάλλευσης της παραγωγής είναι σημαντικά μεγαλύτερο;

Aπάντηση του κ. Fischler εξ ονόματος της Επιτροπής (22 Ιουλίου 1997)

H Eπιτροπή κατάρτισε για κάθε κράτος μέλος έναν κατάλογο των αντιπροσωπευτικών αγορών που της ανακοινώνουν κάθε εβδομάδα τις τιμές αγοράς για τον πλέον αντιπροσωπευτικό «ποιοτικό τύπο» της πλέον αντιπροσωπευτικής παραγωγής στις συναλλαγές στο σύνολο της Κοινότητας. Ο κατάλογος των εν λόγω αγορών και η περιγραφή των προϊόντων των οποίων οι τιμές πρέπει να ανακοινώνονται, περιλαμβάνονται στον κανονισμό (ΕΟΚ) αριθ. 1481/86 της 15ης Μαΐου 1986 ((EE L 130 της 16.5.1986 )), όπως τροποποιήθηκε τελευταία με τον κανονισμό (ΕΚ) αριθ. 2344/96 ((EE L 319 της 10.12.1996 )) της 9ης Δεκεμβρίου 1996 για τον καθορισμό των τιμών των νωπών ή διατηρημένων δι' απλής ψύξεως ολόκληρων σφαγίων αμνών, που διαπιστώνονται στις αντιπροσωπευτικές αγορές της Κοινότητας και περί του πίνακα των τιμών ορισμένων άλλων ποιοτήτων ολοκλήρων σφαγίων προβάτων εντός της Κοινότητας.

Για την Ελλάδα, ο «ποιοτικός τύπος» αντιπροσωπεύεται από τους αμνούς βάρους σφαγίου μεταξύ 12 και 16 χλγρ και οι τιμές διαπιστώνονται σε 7 περιοχές εκτίμησης (Αθήνα, Ιωάννινα, Σέρρες, Κομοτηνή, Λάρισα, Τρίπολη και Χανιά).

Σε σχέση με το 1995, το 1996 στην Ελλάδα η αντιπροσωπευτική τιμή, σε ετήσιο μέσο όρο, του ποιοτικού τύπου αυξήθηκε από 373,3 ECU ανά 100 χλγρ σε 392,7 ECU ανά 100 χλγρ, δηλαδή παρουσίασε αύξηση κατά 5,2%.

Η Επιτροπή επιθυμεί να υπενθυμίσει στο Αξιότιμο Μέλος του Κοινοβουλίου ότι οι ρυθμίσεις στον εν λόγω τομέα προβλέπουν ότι ο υπολογισμός της πριμοδότησης ανά προβατίνα και αίγα δεν πρέπει να λαμβάνει υπόψη τις διαφορές ως προς την τιμή της αγοράς μεταξύ των κρατών μελών, η πριμοδότηση είναι στο εξής ενιαία (από την περίοδο εμπορίας 1992) και υπολογίζεται με βάση την εξέλιξη του κοινοτικού μέσου όρου της τιμής αγοράς του ποιοτικού τύπου. Η Επιτροπή δεν προτίθεται να προτείνει στο Συμβούλιο τροποποίηση των ρυθμίσεων για να ληφθεί υπόψη κάποια περιφερειακή ιδιαιτερότητα ούτε από άποψη τιμών ούτε από άποψη κόστους παραγωγής.